Moj život u miru

Subota je. 12 sati. Zaglušujući zvuk sirene prenuo me iz bezbrižne igre. Oblio me hladan znoj. Strah mi se zavukao u kosti. Drhtim.

Nekoliko trenutaka kasnije osluškujem što se događa. Zvuk sirene je utihnuo. Nastupila je tišina. Mir. Da, sve je opet u redu. Otkucaji srca mi se vraćaju u normalu. Presvlačim mokru majicu. Nije poderana od gelera, niti krvava. Samo je znojna. Tata se vratio s posla. Odlazimo u podrum po bicikle. Sretan sam što se nismo u njemu duže zadržali, tom mračnom i hladnom mjestu. Obojica stavljamo kacige, smiješeći se jedan drugom, spremni za utrku. Zakopčavajući remen, upitam ga:

- Tata, jesi li čuo sirene? –

- Jesam, sine. Bez brige, samo provjeravaju njihovu ispravnost. –

 Tatin osmijeh i topli zagrljaj dali su mi sigurnost koja mi je tad trebala. Miris proljeća se osjećao u zraku. Bio je dobar dan. Dan u miru.

Bernard Marušić, 6.c